Blitspatrollie betrap mans met AK-47’s en ander wapensDie vuurwapens waarop beslag gelê. Foto: Verskaf Die Germiston-blitspatrollie aan die Oos-Rand het Donderdag in die vroeë oggendure twee mans vasgetrek wat onder meer ŉ AK-47-aanvalsgeweer in hul besit gehad het. Kapt. Pinky Tsinyane, polisiewoordvoerder, het gesê die beamptes was omstreeks 01:30 besig met hul roetinepligte toe hulle ŉ verdagte wit VW Golf 7 met ’n KwaZulu-Natal-nommerplaat opgemerk het. “Die bestuurder van die voertuig het roekeloos bestuur en teen ŉ hoë spoed op die N3-Noord in die rigting van Pretoria gejaag. Die beamptes het vinnig gereageer en die Golf agternagesit. Hulle kon daarin slaag op die verdagtes se voertuig by Greylaan-afrit van die pad af te trek,” het Tsinyane gesê. Volgens Tsinyane was daar twee insittendes in die voertuig, onderskeidelik 35 en 50 jaar oud. “Die voertuig is deeglik deursoek en die beamptes het op ŉ AK-47-geweer met 21 patrone afgekom. Daar was ook ŉ R5-geweer met 20 patrone, ŉ Z88-pistool met 14 patrone en twee ekstra magasyne met nóg ammunisie in.” Die polisie het op die vuurwapens en ammunisie beslag gelê. Dit sal vir ballistiese toetse gestuur word om te bepaal of dit met enige misdrywe verbind kan word. “In dié stadium is dit nie duidelik waarheen die verdagtes op pad was nie, maar voorlopige ondersoek dui daarop dat hulle wel van KwaZulu-Natal afkomstig is. Verdere ondersoek word ingestel.” Albei mans is in hegtenis geneem en moet binnekort in die Palm Ridge-landdroshof verskyn op aanklagte van die onwettige besit van vuurwapens en ammunisie.